‘ઑર્કિડ’નું કામ ચાલુ જ રહે તેટલા માટે હું તનતોડ પ્રયત્નો કરી રહ્યો હતો. આવા વખતે દરેક જણ તમારો ગેરફાયદો ઉઠાવતું હોય છે. અને એટલું જો તમને સમજાય છે તોય તમે એને તમારો ગેરફાયદો ઉઠાવવા દો છો કારણ કે હુકમનું એકેય પત્તું તમારા હાથમાં હોતું નથી. આ ગાળામાં મેં બેંકમાંથી અતિશય ઊંચા ભાવે મળે તેટલું કરજ લીધું. બીજાને સત્તર ટકે મળતું હોય તો મને એકવીસ ટકે, એવા ભયંકર દરે તેઓ મને આપતા, પણ હું નાઈલાજ હતો. કેટલાય દિવસો સુધી હું ઘરે જતો જ નહીં. ‘ઑર્કિડ’માં જ રોકાતો ને કામને આગળ ધકેલતો હતો. ક્યારેક ઘરે જતો તો જણાતું કે પત્ની ખૂબ જ કરકસરથી સંસારનું ગાડું ચલાવી રહી છે. હરસ-મસાવાળાને જેમ ઝાડે ફરવા જવાની બીક લાગે તેવી મને પહેલી તારીખની બીક પેઠેલી રહેતી. મને થતું પહેલી તારીખ ક્યારેય આવે જ નહીં.